Is jy 'toekomsgereed' vir die 2030-werkplek? - Solidariteit Wêreld LoopbaanSolidariteit Wêreld Loopbaan
Tuis › Artikels › Is jy 'toekomsgereed' vir die 2030-werkplek?
Is jy 'toekomsgereed' vir die 2030-werkplek?
As jy kyk na die vinnige veranderinge in die werkplek oor die afgelope twee dekades, kan jy jou voorstel hoe dit in die jaar 2030 sal lyk?
Met die vinnige evolusie van die wêreld van werk kan die voorspellings wat vir 2030 gemaak word gouer realiseer as wat ons verwag, sê Bianca Solomon, mensekapitaalbestuurder by die Bestuursontwikkelingafdeling van die Universiteit van Stellenbosch.
Van outomatisasie en kunsmatige intelligensie (KI) tot fleksiewerkure, gemoedsaangepaste werkruimtes en snel-leer om vaardigheidsgapings te oorbrug, die werkplek van 2030 sal vindingrykheid en ideegenerering beklemtoon ─ en empatie en goeddoen.
"Daar is reeds fundamentele skuiwe in die beskouing van hoe talent aan die behoeftes van die 2030-werkplek sal voldoen," gaan Solomons voort. "Vooruitdenkende leiers moet die voordele omhels wat tegnologie en KI in die werkwêreld van môre moontlik sal maak en hulle bemagtig met wat hulle leer ten einde die toekoms met vertroue tegemoet te gaan."
Die Wêreld Ekonomiese Forum (WEF) voorspel dat 35% van die vaardighede wat vandag vir werk nodig is teen 2030 sal verander het. Hy voorspel voorts dat 65% van kinders wat vandag gebore word loopbane sal volg wat tans nie bestaan nie.
"Jy kan 'n digitale doodsbestuurder wees, 'n balanseerder van mikrobiese ingewandsbakterieë, of selfs 'n stedelike skaapwagter," verduidelik Solomons.
Volgens Solomons is die bedrywe wat volgens voorspellings die meeste sal groei, inligtingstegnologie (data, KI, masjienleer, ens.), versorging (veral omdat mense na verwagting langer sal leef), opvoeding, bestuur, medies, slimprodukontwerp en vermaaklikheid.
Solomom het aan die hand van inligting en wêreldwye verslae 'n lys van sommige van die verwagte veranderinge saamgestel:
Hoe jy aangestel sal word
Die entrepreneursekonomie is waaroor dit sal gaan. Die werkmag sal meesal uit konsultante en vryskutters bestaan. Jy sal aangestel word aan die hand van op-aanvraag-apps wat jou vaardighede met voornemende werkgewers sal vergelyk. Daarbenewens sal al jou mediese, leefstyl- en prestasiedata in 'n sentrale globale databasis wees wat jy naatloos met menslikehulpbronbestuurders kan deel. KI in menslikehulpbronne sal 'n regverdige aanstellingsproses verseker, met algoritmes wat onbedoelde vooroordele uitskakel en loonongelykhede tussen geslagte sal agterkom.
Jy sal voortdurend moet leer want die vinnige omgewing vereis immerveranderende stelle vaardighede. Aanlynleer sal toenemend gewild word soos mense skarrel om vermoënsgapings te oorbrug. Hoewel niemand die toekoms kan voorspel nie, is die beste manier om daarvoor voor te berei voortdurende leer en opleiding.
Die meeste van jou kollegas sal waarskynlik ook uitgekontrakteerde spesialiste wees wat munt slaan uit die entrepreneursekonomie. Dit beteken dat jy waarskynlik tussen werkgewers en spanne gaan rondspring. Sterk interpersoonlike en sagte vaardighede sal jou goed te pas kom na gelang meer nadruk geplaas word op oorkruissamewerking tussen alle fasette van 'n maatskappy. Daarbenewens beteken 'n platter hiërargie dat die meeste mense op dieselfde vlak werk.
Koöperatiewe werkruimtes sal stil sones hê wat ontwerp is vir die bui waarin jy is ─ byvoorbeeld: 'n kreatiewe rooi vertrek kan vloer-tot-plafon-skerms hê vir verdiepende inspirasie. Daar sal ook saamwerkruimtes vir fisiese vergaderings of inhaalsessies in virtuele werklikheid wees. Jou stemassistent sal 'n drywerlose rit vir jou reël ─ of moontlik 'n Uber Air as jy lus voel om werk toe te vlieg. Hommeltuie sal al die pakkies aflewer wat jy tydens aanlyn inkopietogte uit jou kantoor bestel.
Hoewel jy dalk nie binnekort 'n mikroskyfie sal wil kry nie, sal KI 'n groot rol in prestasiebestuur speel, volgens The Economist. Humanzye gebruik byvoorbeeld reeds slim ID-kentekens om tred te hou van hoe goed werknemers met mekaar wisselwerk. KI kan help om versoeke vir vergaderings te verminder en baie van die knaende dag-tot-dag-take wat die werkmag se tyd in beslag neem, outomatiseer. Dit sal ook data versamel wat prestasie bewys en help om bevorderings te waarborg.
Daar sal in die toekoms minder behoefte aan 'n fisiese werkplek wees en 'n virtuele werkplek sal alledaags word. Baie korporasies sal 'n fisiese en 'n virtuele ruimte vereis, maar aanlyn ruimtes sal oorheersend wees en die waarde van die korporasie se virtuele ruimte behoort groter as dié van sy fisiese ruimte te wees, sê 'n verslag van Global Workforce Innovation.
World Economic Forum: https://www.weforum.org/agenda/2018/01/this-is-what-work-could-look-like-in-2030/
Bizz Community: http://www.bizcommunity.com/Article/196/610/178340.html
The Cheat Sheet: https://www.cheatsheet.com/money-career/5-ways-the-workplace-will-be-different-in-2030.html/